Tomáš, Erik, poslanec NR SR (2022-05-05):
Ďakujem pekne, pán podpredseda. Kolegovia, kolegyne, pán exminister, držíme sľub, ktorý sme dali zdravotne ťažko postihnutým ľuďom, že každý rok minimálne raz predložíme zákon, ktorý sa týka ich. Neviem si predstaviť, kto iní ako sociálni demokrati by sme mali myslieť na túto skupinu ľudí. Je to veľmi jednoduché, k 1. júlu sa stále upravujú príspevky pre zdravotne ťažko postihnutých, resp. príspevky na kompenzáciu ťažkého zdravotného postihnutia. Treba povedať, že za bývalých vlád sa podarilo v tejto veci dosiahnuť veľký pokrok, keď sa nastavil opatrovateľský príspevok, ktorý slúži na opateru v domácnostiach, teda aby sa ľudia mohli starať o svojich odkázaných príbuzných, že sa podarilo tento opatrovateľský príspevok nastaviť na úroveň čistej minimálnej mzdy. Podľa medzinárodnej organizácie práce akákoľvek činnosť človeka, ktorá produkuje tovar alebo poskytuje službu, je automaticky prácou a my proste chceme, aby sa takto pozeralo aj na starostlivosť o daného človeka, že aj tá starostlivosť je jednoducho prácou. A sme radi, že opatrovateľský príspevok sa podarilo navýšiť na úroveň čistej minimálnej mzdy. Bohužiaľ, nie je to v zákone dané, ale zatiaľ treba priznať, že aj súčasná vláda vždy k 1. júlu ten opatrovateľský príspevok zvýši na úroveň aktuálnej čistej minimálnej mzdy a netreba, dúfam, že to tak bude stále, žiadne ďalšie riešenie. Problém je s tým druhým významným príspevkom, a to je príspevok na osobnú asistenciu. Teda zdravotne ťažko postihnutí ľudia majú profesionálnych osobných asistentov, ktorí sa o nich starajú, často títo zdravotne ťažko postihnutí ľudia pracujú, a preto potrebujú aj takúto osobnú asistenciu. Problém je v tom, že ten príspevok, tento príspevok osobnej asistencie sa už nariadením vlády neupravuje tak, ako to požadujú organizácie, ktoré zastrešujú zdravotne ťažko postihnutých ľudí. My sme ešte v minulosti mali s nimi rokovania a povedali nám sami, bola to ich požiadavka, že takýto príspevok by mal byť na úrovni 1,4-násobku hodinovej minimálnej mzdy, čo zodpovedá 3. stupňu náročnosti v prípade minimálnej mzdy. Čiže naozaj by sme ocenili definitívne túto službu ako prácu. No a keďže to vláda nariadením nezvyšuje každý rok, resp. sa to zvyšuje iba o pár centov, chceme dať do zákona, chceme dať do zákona, aby tento príspevok osobnej asistencie bol na tejto požadovanej úrovni. Chcem povedať, že tak ako mnoho iných zákonov z dielne strany HLAS – sociálna demokracia, aj tento bol konzultovaný s ľuďmi, ktorých sa to týka, konkrétne s Národnou radou zdravotne ťažko postihnutých občanov. Títo vítajú túto našu iniciatívu, podporujú ju, a preto vás chcem poprosiť, podporte to aj vy! Pretože zatiaľ čo sme videli v parlamente zo strany koalície smerom k zdravotne ťažko postihnutým ľuďom, tak bolo to, že uľahčili prepúšťanie z práce takýchto ľudí. Na minulej schôdzi ste to schválili, vy ste prelomili normálne veto prezidentky, ktorá s týmto nesúhlasila a napriek tomu ste to urobili. Napriek tomu, že organizácie s tým nesúhlasili, tak prosím vás, urobte konečne niečo dobré pre týchto ľudí... (Reakcia z pléna.) Presne tak. A ešte to už ani nechcem dodávať, ale áno, je to, my sme už mali túto výmenu názorov, predložil to zdravotne ťažko postihnutý poslanec. Tak mi povedzte, je toto možné, je toto normálne, že uľahčujete prepúšťanie zdravotne ťažko postihnutých ľudí a ešte hovoríte, že to zvýhodňujete? Toto je taký hriech z minulej schôdze alebo z predchádzajúcej, z predposlednej schôdze. Ja chcem poprosiť aj vládnych poslancov, aby podporili tento príspevok, aby konečne vyšli v ústrety zdravotne ťažko postihnutým ľuďom nejakým spôsobom. Toto je skvelá cesta. Ja vás v mene týchto zdravotne ťažko postihnutých ľudí prosím a opakujem, je to konzultované s organizáciami, ktoré ich zastrešujú. Ďakujem pekne.